google/wiki40b huggingface dataset:
Pärnu maantee 36 // Roosikrantsi 23

Pärnu maantee 36 // Roosikrantsi 23 on äridega elamu Tallinnas Pärnu maantee ja Roosikrantsi tänava teravnurgal. Selle arhitekt on Robert Natuse ja see ehitati aastail 1935–1936. Hoone on ehitismälestis alates 1997. aastast.

Tellisekspressionismi tippnäide Eestis

Hoone fassaad on klinkertellistest, mistõttu hoonet nimetatakse ka klinkermajaks. Koos Natuse teise klinkermajaga Vabaduse väljaku ääres (praegu Tallinna linnavalitsuse hoone) on need kaks samale tellijale tehtud arhitektitööd kõige vahetumad ekspressionismi väljendajad Eesti arhitektuuris ja mõlema otseseks eeskujuks on Hamburgi tellisekspressionism.
Eelkõige teravnurkne krunt, kuid ka esimese klinkermaja tulemusega väga rahule jäänud tellija materjalivalik olidki põhjusteks, miks võeti arhitektuurilise lahenduse eeskujuks Hamburgis samuti teravnurksel krundil asuv Fritz Högeri Chilehaus.
Arhitektuuriajaloolase Mart Kalmu hinnangul on Natuse klinkermaja Tallinnas Chilehausi ekspressionistliku agressiivsuse asemel art déco'likult mahedam. Seda Natuse teist klinkermaja on arhitektuurikirjanduses toodud art déco arhitektuuri silmapaistvamaks näiteks Eestis.

Hoone kirjeldus

Elamu on viiekorruseline ja tema põhiplaan on kolmnurksest krundist tingituna V-kujuline: üks hoone tiib jääb Roosikrantsi tänavale, teine Pärnu maanteele. Mõlema tiibhoone allkorrusel asuvad äriruumid. Alates teisest korrusest paiknevad 2–4-toalised korterid. Majas on kolm trepikoda, need on vastavalt oma ajastu laadile lahendatud keerdtrepikodadena.

Ekspressionistlik nurgalahendus

Elamu eripära seisneb eelkõige tema ekspressiivses välisilmes, mis on saavutatud mustrilise klinkertellistest müüritise ja sümmeetrilise kompositsiooniga. Hoone fassaadi liigendus saavutatakse sarnaselt Chilehausiga ärklitaolise etteastega; neid on kaks – kummalegi fassaaditiivale –, jäädes teineteise suhtes sümmeetriliseks. Põhiliseks aktsendiks on teravatipulise dekoratiivtornikesega nurgalahendus, mis muudab elamu suurepäraseks dominandiks kahe esindustänava kokkupuutekohal. Mahtude astmeline kuhjumine tänavanurgale oli dekoratiivne kujundusvõte, mis oli ekspressionismile omane.
Tellisekspressionismis omaseks saanud skulpturaalsed detailid ei puudu ka sellelt klinkermajalt. Elamu nurgal, poeuste vahel, asetseb tagajalgadele tõusnud lõvi klinkrist figuur, mis hoiab vapikilpi ehitusaastaga "1935".
Ivar Jüssi

Ivar Jüssi (sündinud 24. aprillil 1963) on eesti zooloog.
Ta on lõpetanud Tartu Ülikooli bioloogia erialal 1986. aastal.
Ivar Jüssi on tegelenud hüljeste uurimisega.
Jüssi võitis Eesti esimese teadusfoto konkurssi 2006. aastal.

Isiklikku

Ta on Fred Jüssi ja Helju Jüssi poeg. Tema vend on Mart Jüssi ja õde Mari Jüssi.
Jaak Veski

Jaak Veski (5. oktoober 1956 – 24. veebruar 1994) oli paljude populaarsete eesti laulusõnade autor. 
Ta lõpetas 1975. aastal Märjamaa Keskkooli (26. lennu).

Isiklikku

Tema abikaasa aastatel 1977–1981 oli Anne Veski, nende tütar on diplomaat Kerli Veski.
Émile Gaboriau

Elulugu

Émile Gaboriau sündis 1832. aastal Edela-Prantsusmaa väikelinnas Saujonis Charles-Gabriel Gaboriau ja Marguerite-Stéphanie Gaboriau (neiupõlvenimega Magistrel) pojana. 1833. aastal kolis perekond Saint-Pierre-d'Oléroni ja neli aastat hiljem La Rochelle'i, kus sündis ka Émile'i õde Amélie. Pärast õpinguid Saumuri linnakoolis astus Gaboriau 1851. aastal sõjaväeteenistusse. Kolme aasta jooksul tegutses tema jalaväerügement Aafrikas.
Kuigi Émile'i vanemad soovisid pojale notariametit, huvitus ta rohkem kirjutamisest. Ta tegutses nii kirjanik Paul Févali sekretärina kui ka ajalehtedes kolumnisti ja toimetajana. Eriti köitsid teda kriminaalteemad ning ta kogus lugude jaoks materjali kohtutest, surnukuurist ja vanglatest.
Suurem tunnustus saabus kirjanikule kriminaalromaaniga "Lerouge'i mõrvajuhtum" (1866). Järgmiste aastate jooksul kirjutas ta tosinkond kriminaalromaani, mis tõlgiti inglise, saksa, itaalia ja isegi jaapani keelde.
Pärast Prantsuse-Preisi sõda abiellus ta Amélie Rogelet'ga ning nende kooselu kestis üksteist aastat.
Émile Gaboriau suri 40-aastaselt. Varajase surma põhjuseks oli hemorraagilised infarktid kopsudes.
Nuubia

Nuubia on ajalooline piirkond Aafrika kirdeosas: nüüdse Egiptuse lõunaosas ja Sudaani põhjaosas (Niiluse 1.  ja 6. kärestiku vahel).  Nuubia jääb Assuanist lõuna poole ja Sudaani pealinnast Hartumist põhja poole.
Nuubia aladel eksisteeris Aafrika vanimaid tsivilisatsioone Kerma kultuur (umbes 2500 eKr). Hiljem on Nuubias olnud mitu impeeriumi, neist tähtsam oli 785. aastal eKr rajatud Kuši riik (keskus Napata, hiljem Meroe).
4. sajandil maj vallutas suurema osa Nuubiast Aksumi kuningriik ning sinna hakkas levima kristlus. 9. sajandil hakkasid Nuubiasse rändama araablased ja islamiseerisid selle seejärel järk-järgult.
Nuubiast sai Egiptus kulda, elevandiluud, viirukit ja eebenipuud, seal toodi ka palgasõdureid ja orje.

Nuubia uurimine

Kuni 19. sajandi alguseni oli Nuubia eurooplastele tundmatu maa ja sealsed muistised lähemalt uurimata. Esimesi eurooplasi, kes sinnakanti uurimisreisi ette võtsid, olid 1815. aastal liivimaalane Otto Friedrich von Richter ja rootslane Sven Lidman. Richteril oli kavas koostada Nuubia templitest kunstiajalooline ülevaade, mistõttu joonistas ta sealseid ehitisi erilise innuga. Paraku jäid Richteri päevaraamatud ja joonistused avaldamata. Vastasel korral oleks sellest kujunenud teedrajav teos Nuubia arhitektuurist. Lidman oli seadnud eesmärgiks koostada Nuubia ajalooline kirjeldus. Tänapäeval on Richteri ja Lidmani kirjeldatud ning üles joonistatud paigad oluliselt muutunud.

Nubioloogia

Muistse Nuubia teadusliku uurimisega tegeleb nubioloogia. Tuntud nubiolooge oli ameerika arheoloog George Andrew Reisner (1867–1942), kes tegi kindlaks, et nuubia vaaraod maeti väljaspool püramiidi.
Grazi Sturm

Ajalugu

Grazi Sturm asutati 1909 kui tööliste meeskond, vastandina nende naabritele Grazer AK-ile, mis asutati 1902.
1938 tegi anšluss Austriast Saksa Kolmanda Riigi osa ning Austria klubid liitusid Saksamaa jalgpallivõistlustega. Sturm mängis 1940. aasta Tschammerpokali (DFB-Pokali eelkäija) esimeses ringis. Nad kvalifitseerusid Gauliga Ostmarki vastu, mis oli Saksamaa kõrgliiga meeskond 1941. aastal. Meeskond loobus osalemast 1941/42 hooaja keskel ning langes 11. kohaga järgmisel hooajal välja.
1949 oli Sturm esimene mitte-Viini klubi, mis liitus Austria rahvusliigaga.
Atroofilised jutid

Sünonüümid

Kasutusel on ka terminid: striae albae, striae albicantes, striae distensae, striae cutis distensae, striae gravidarium (rasedajutid) ka venitusarmid ja venitusjutid.

Esinemine

Striiasid esineb 70–90% rasedatel naistel, 70% täiskasvanud naistel ja kuni 40% täiskasvanud meestel. Harva esineb striiasid ka lastel.
Striiad esinevad nahal paljudes kohtades paralleelsete juttidena – nii punaste, kohevamate valgete kui ka justkui läikivate triipudena, mis aja jooksul muutuvad heledamateks armideks.

Põhjused

Põhjused on ebaselged. Striaasid esineb enam raseduse ajal, aga ka kiire kaalutõusu korral, suhkurtõve, tuberkuloosi, Marfani sündroomi ja pikaajalise raviga kehaväliste glükorkortikoididega.

Veterinaaria

Loomadel esineva striia etioloogia ei ole täpselt teada ja arvatakse, et loomadel esineb striiat harva.
Gustav Magnuse fond

Gustav Magnuse fond (Gustav-Magnus-Stiftung) oli Berliini ülikooli filosoofiateaduskonna hallatav fond, millele pani aluse Heinrich Gustav Magnuse lese 60 000 marga (2013. aasta ostujõuekvivalent umbes 330 000 eurot) suurune annetus ülikoolile. Kapitali suurus oli hiljem 76 600 marka. Intressidest maksti igal aastal kahele suurepärasele vaesele matemaatika või loodusteaduste üliõpilasele 1200 marka.
Statuudi kavandas ja viis läbi Karl Weierstraß Stipendiumi saamiseks tuli teha eksamid ja esitada soovituskiri.
Stipendiumi saajate hulgas oli Ernst Zermelo (1892/93).
Chattooga maakond

Ajalugu

Maakond moodustati 1838. aastal.
Hydrodynastes

Levila

Need maod elavad Lõuna-Ameerikas.
400 meetri tõkkejooks

400 meetri tõkkejooks on kergejõustiku ala.
400 m tõkkejooksus on meeste tõke 1 jardi ehk 91,4 cm kõrgune. Tõketevaheline kaugus on 35 m, kaugus stardist esimese tõkkeni on 45 m ja viimasest tõkkest finišini 40 m.

Ajalugu

Sellel distantsil on suhteliselt lühike ajalugu. Esimest korda joosti veerandmiili ehk 440 jardi pikkust distantsi 12 tõkkega Oxfordi Ülikooli võistlustel 1860. aastal.
Kuni 1914. aastani ei olnud ala pika kergejõustikutraditsiooniga riikide USA, Suurbritannia ja Rootsi meistrivõistluste kavas, kuna ala peeti liiga ebamugavaks ja väsitavaks (sai hüüdnime "meestetapja").
Rae mõis

Rae mõis (saksa keeles Johannishof) oli linnamõis Jüri kihelkonnas Harjumaal. Nüüdisajal jääb mõisasüda Harju maakonda Rae valda.
Mõisat mainiti esimest korda 1390, kui see kuulus Tallinna Jaani seegile. Hiljem läks mõis Tallinna valdusse. Mõisa ühe majanduskorrusega (kõrge soklikorrus) ja ühe peakorrusega historitsistlik kivist peahoone ehitati 1850. aastatel.
Lucas Biglia

Koondisekarjäär

Biglia esindas Argentinat U17-koondises 2003. aasta noorte maailmameistrivõistlustel ja U20-koondises 2005. aasta juunioride maailmameistrivõistlustel.
Debüüdi Argentina rahvuskoondises tegi ta 2011. aasta veebruaris sõprusmängus Portugaliga. Esimese ja ainsa värava lõi ta rahvuskoondises 17. novembril 2015 MM-i valikmängus Colombia vastu.
Ta on esindanud riiki rahvuskoondises 2014. ja 2018. aasta maailmameistrivõistlustel ning kolmedel Copa América meistrivõistlustel.
Pärast ebaõnnestunud 2018. aasta maailmameistrivõistlusi, kus Argentina langes konkurentsist kaheksandikfinaalis, otsustas Mascherano koondisekarjääri lõpetada. Ta mängis Argentina koondises 58 mängu.
Vormsi ülemine tulepaak

Vormsi põhjasihi ülemine tulepaak on tulepaak Lääne maakonnas Vormsi vallas Saxby külas.
Tulepaagi geograafilised koordinaadid on 59° 1′ 14″ N, 23° 7′ 43″ E.
Terasest metallsõrestiktorni kõrgus jalamist on 35 meetrit ja tule kõrgus merepinnast on 41 meetrit.
Tulepaak moodustab liitsihi Vormsi tuletorniga. Märkide vahekaugus on 1002 meetrit ja sihi asimuut on 140°.
Tulepaak ehitati 1957. aastal.
Vassili Regel

Vassili Eduardovitš Regel (27. november 1857 Peterburi – 1. detsember 1932 Kaunas) oli vene ajaloolane.
Õppis Peterburi Ülikoolis, töötas sealsamas. Töötas Tartu Ülikoolis üldajaloo professorina 1914-1918.
Eesti Vabariigi Alaline Esindus ÜRO juures

Eesti Vabariigi Alaline Esindus ÜRO juures (inglise Permanent Mission of Estonia to the UN) on Eesti Vabariiki esindav alaline esindus ÜRO juures. Esindus asub New Yorgis hoones Three Dag Hammarskjöld Plaza.
Esindust juhib suursaadik, kes on ühtlasi ka Eesti alaline esindaja ÜRO juures. Suursaadikut abistavad teiste seas sekretärid, nõunikud. 2017 juhtis esindust Sven Jürgenson.
Walesi prints

Walesi prints, mis algselt tähendas Walesi vürsti ehk valitsejat (kõmri keeles Tywysog Cymru), on tiitel, mille saab Suurbritannia ja Põhja-Iiri Ühendkuningriigi (enne seda ka Suurbritannia kuningriigi ja enne seda Inglismaa kuningriigi) troonipärimisjärjekorras esimene troonipärija. Praegu kannab Walesi printsi tiitlit kuninganna Elizabeth II poeg, prints Charles (Šotimaal kasutab prints Charles selle asemel Šotimaa troonipärija tiitlit Rothesay hertsog).
Walesi printsi tiitli ajalugu ulatub tagasi 1301. aastasse, mil Inglismaa kuningas Edward I vallutas Walesi ja andis selle tiitli oma pojale, prints Edwardile (hilisem Inglismaa kuningas Edward II).
Walesi printsi tiitli saab vaid troonipärija. Walesi printsi tiitel ei kandu uuele pärijale automaatselt ei sünni ega vanema trooniletõusu korral – prints Charles sai automaatselt Cornwalli hertsogiks 1952. aastal, kuid Walesi printsiks sai ta eraldi seadusega alles 1958. aastal. Walesi printsi abikaasa saab Walesi printsessi tiitli. Kuna Walesi printsessi tiitel ei ole sünnipärane, võib selle kasutamise õigusest, näiteks lahutuse korral, ka ilma jääda. Praeguse troonipärija, prints Charlesi abikaasa Camilla otsustas Walesi printsessi tiitlit mitte kasutada, kuna see on tugevalt seotud prints Charlesi esimese abikaasa, Walesi printsess Dianaga (ei ole õige öelda "printsess Diana", kuna printsessitiitel saadakse ainult sünnipäraselt), ning kannab Cornwalli hertsoginna tiitlit (prints Charles on ühtlasi Cornwalli hertsog). 
Walesi printsi ja Walesi printsessi poole pöördumisel kasutatakse kõnetlusvormelit "Teie Kuninglik Kõrgus" ("Your Royal Highness").
Otto Samma

Otto Samma (14. november 1912 Tallinn – 18. august 1978 Tallinn) oli eesti tõlkija ja toimetaja. 
Aastast 1957, kui Loomingu Raamatukogu asutati, kuni aastani 1973 oli Otto Samma selle perioodiliselt raamatuid avaldava väljaande toimetuse juht (nõukogude ajal kirjutati selle väljaande avaldamisandmetesse tiitellehe pöördel toimetuse juhi ametinimetusena "toimetaja").
Jeffersoni maakond (Lääne-Virginia)

Jeffersoni maakond (Jefferson County) on maakond USA-s Lääne-Virginia osariigi idapoolsemas osas. Geograafilised koordinaadid on 39° 18′ N, 77° 52′ W
Maakonna halduskeskus ja suurim linn on Charles Town.
Maakonna pindala on 549 km², millest 5 km² moodustab veepindala.
Elanike arv oli 2010. aasta rahvaloenduse järgi 53 498. Aastal 2000 oli elanike arv 42 190.

Ajalugu

Jeffersoni maakond moodustati 8. jaanuaril 1801. aastal Berkeley maakonna osast. Maakond sai nime kolmanda Ameerika Ühendriikide presidendi Thomas Jeffersoni järgi.
Aniküla sild

Aniküla sild on maanteesild Järva maakonnas Paide linna halduspiirkonnas Tallinna–Tartu–Võru–Luhamaa maanteel. Sild ületab Vodja jõe. Sild ehitati 1949 ja renoveeriti 1995. Silla pikkus on 14 m.
Aleksander Silberg

Aleksander Heinrich Johann Silberg (30. aprill 1869 Narva – 24. jaanuar 1926 Tallinn) oli Venemaa ja hiljem Eesti sõjaväelane, kindralmajor. Ta võttis osa Esimesest maailmasõjast.
Aleksander Silberg maeti 28. jaanuaril 1926 Kopli kalmistule.
Lausung

Lausung on peamiselt suulise keele analüüsimisel kasutatav keskne suhtlusüksus. Üks lausung on pidev kõne, mis algab ja lõpeb selgelt tajutava pausiga. Kõige olulisem piirimarker on suulise keele puhul intonatsioon. Lausungi mõistet kasutatakse mõnikord ka kirjaliku keele analüüsimisel. Tegemist on keeleteaduses laialt kasutatava mõistega.
Mõnede käsitluste kohaselt on lausung suulise keele analüüsimisel kõne väikseim üksus.
Neeme Lopp

Neeme Lopp (sündinud 25. juulil 1980 Tallinnas) on Eesti kirjandusteadlane, õppejõud, kriitik ja kirjastaja.
Ta on lõpetanud Tallinna 54. Keskkooli (1998) ning Tartu Ülikooli eesti kirjanduse erialal (2003). 2006.–2013. aastal töötas ta Eesti Kirjandusmuuseumis erakorralise teadurina.
Alates 2014. aastast juhib ta Eesti Kunstiakadeemia kirjastuse tööd ning alates 2017. aastast annab samas kursuseid filosoofia ajaloost, esteetikast ja tänapäevasest teooriast. Varem on ta andnud erinevaid kursusi ka Tartu Ülikoolis.

Tegevus

Ta on avaldanud artikleid eesti kirjanduse, kirjandus- ja teatriteooria alal ning kirjutanud kirjandus- ja kunstikriitikat. Ta on koostanud raamatud Hasso Krulli (2018) ja Kivisildniku (2016) retseptsioonist Eestis ning Prantsuse filosoofi Jacques Rancière'i artiklikogumiku "Esteetika kui poliitika" (2017). Ta on korraldanud võõrkeelse teaduskirjanduse vahendamist eesti keelde ja toimetanud mitmete raamatute tõlkeid (teiste hulgas Roland Barthes'i "Camera lucida", Jacques Rancière'i "Esteetika kui poliitika" ja Stuart Halli eestvedamiselt koostatud kogumik "Representatsioon"). 2009. aastal ilmus tema kaastoimetamisel mahukas kogumik "20. sajandi mõttevoolud" (peatoimetaja Epp Annus).
Georg (Braunschweig-Calenberg)

Georg (17. november 1582 Celle – 2. aprill 1641 Hildesheim) oli Braunschweig-Lüneburgi hertsog ja Calenbergi vürst aastast 1635 kuni oma surmani.
Andrei Ivanov (kirjanik)

Andrei Ivanov (vene keeles Андрей Вячеславович Иванов; sündinud 24. detsembril 1971 Tallinnas) on Eestis elav venekeelne kirjanik.
Ta on 10. oktoobrist 2013 Eesti Kirjanike Liidu liige.
Ivanov on lõpetanud Tallinna Pedagoogilise Instituudi vene filoloogia erialal.
9. märtsil 2010 sai ta Eesti Kultuurkapitali kirjanduse sihtkapitali venekeelse proosa preemia. Ivanov pälvis teose "Harbini ööliblikad" eest 23. jaanuaril 2014 Venemaa kirjandusauhinna NOS, millega kaasneb 700 000 rubla suurune rahaline preemia.
2014. aasta novembris tal kodakondsus puudus. Märtsis 2018 sai ta Eesti kodakondsuse
Vladimir Bezobrazov

Vladimir Bezobrazov (vene keeles Владимир Михайлович Безобразов; 11. jaanuar 1857 – 17. september 1932 Nizza) oli vene kindral ja aastal 1906 Eestimaa kubermangus tegutsenud karistussalkade üldjuht.
Bezobrazov lõpetas aastal 1877 Paažikorpuse. Aastatel 1877–1878 võttis ta osa Vene-Türgi sõjast. 8. septembril 1896 määrati ta 9. Bugi ulaanipolgu komandöriks. Aastatel 1900–1904 oli Bezobrazov Tema Majesteedi keisrinna Maria Fjodorovna ratsakaardiväepolgu juht, 1904–1906 1. ratsakaardiväediviisi 1. brigaadi ülem, 1906–1909 ratsaväeohvitseride kooli juhataja. Aastatel 1909–1912 oli ta 2. ratsakaardiväediviisi juhataja, 1912–1915 kaardiväekorpuse ülem ning 1916. aastast kaardiväe vägede juhataja. 1917. aastal Bezobrazov arreteeriti, pärast bolševike võimuletulekut Venemaal läks ta Taani ja hiljem Prantsusmaale.

Tegevus Eestis

Bezobrazov saabus (komandeeriti Peterhofist 1. ratsakaardiväediviisi 1. brigaadist) Tallinna 20. detsembril 1905. Tema enda väitel laskis tema karistussalk maha 22 inimest ja ihunuhtlust sai 333 inimest; tagaselja mõisteti surma umbes paarkümmend inimest. Ta pidas sõjaväljakohut, olles ise selle juht. Kohtupidamisel ei peetud kinni isegi mitte välikohtu nõuetest ega antud enda kaitsmiseks mingit võimalust.
Kristin Kreuk

Lapsepõlv

Kristini vanemad on mõlemad arhitektid. Tal on noorem õde Justine Kreuk, kes õppis Harvardi Ülikoolis. Tema ema Deanna Che on Indoneesias sündinud hiinlanna. Keskkooli õpilasena tegeles Kristin võimlemisega ja käis karate treeningus, aga haiguse pärast lõpetas  sportlaskarjääri.

Eraelu

Kristin Kreuk on pika aega suhtes näitleja Mark Hildrethiga, kellega ta tutvus filmis "Earthsea".
Roosevelti maakond

Ajalugu

Roosevelti maakond moodustati 1919. aastal Sheridani maakonna osast. Maakond sai nime endise USA presidendi Theodore Roosevelti järgi, kes suri vahetult enne kui maakond moodustati.
Swing Swindlers

Swing Swindlers (ka Bel-Etage Swingorkester) on Eesti orkester, mis esitab eelkõige 1920.–1940. aastate tantsumuusikat. Orkestri moodustas 2004. aastal Mart Sander. Orkester koosneb peamiselt Estonia teatri noortest muusikutest.
Eesti Vabariigi 100. aastapäeva raames toimus orkestri turnee Ameerika Ühendriikides, mille käigus esineti muuhulgas mainekas Kennedy Keskuses (Washington). Washingtoni meer Muriel Bowser kuulutas 24. veebruari 2018 ametlikuks Eesti päevaks ning mainis oma proklamatsioonis muuhulgas ka Mart Sanderi kontserti kui kaalukat kultuurisündmust.
Orkestri albumid on ilmunud eelkõige USA plaadifirma Divine Art kaubamärgi alt ning saanud mitmeid mainekaid auhindu (näiteks juhtiva klassikalise muusika ajakirja "The Gramophone" kriitikute aastapreemia). 
Orkester oli saatesarja "Tantsud tähtedega" ametlik orkester 1. ja 2. hooajal ning olnud saatesarja "Eesti otsib superstaari" svingvooru orkester hooaegadel 1 – 4. 
Bel-Etage Swingorkester on välja andnud ligi 20 albumit Eestis, Soomes, Ameerikas, Inglismaal, Saksamaal ja Venemaal. 
Orkestriga on esinenud ja salvestanud enamik Eesti lauljate paremikku: Hanna-Liina Võsa, Nele-Liis Vaiksoo, Birgit Sarrap, Kelli Uustani, Pirjo Jonas, Tanel Padar, Koit Toome, Pirjo Levandi, Luisa Värk, Jassi Zahharov, Rolf Roosalu, Mihkel Mattisen, Uno Loop, Reet Linna ja paljud teised.
Sexual Desire: A Moral Philosophy of the Erotic

"Sexual Desire: A Moral Philosophy of the Erotic" on Roger Scrutoni filosoofiline teos, mis käsitleb seksifilosoofiat. Raamat ilmus 1986.

Eessõna

Kuni 19. sajandi lõpuni oli suguiha peaaegu võimatu arutada, välja arvatud erootilise armastuse osana, ja ka sel juhul ei tohtinud üksikasju arutada. See kahjustas ka erootilise armastuse arutamist, sest nii paistis see saladuslikuma, kui see on, sest selle põhimotiiv jäi kõrvale. Keeld ületati, kui Krafft-Ebing, Fere ja Havelock Ellis hakkasid seda levinud loodusnähtust väidetavalt teaduslikult arutama. Teaduse prestiiži tõttu pälvis see piisava ühiskondliku heakskiidu. Ent just sõltuvuse tõttu teaduse prestiižist jäi see aines endiselt unarusse. Seksuaalkäitumist pidi hakkama käsitama inimese loomalikkuse osana, instinktina, mille avaldumine näitab keeruka bioloogilise protsessi avastamata seadusi. Ent kuigi iha on loodusnähtus, ei saa seda loodusteaduslikult uurida. Selleks ajaks, kui Sigmund Freud oli välja tulnud oma šokeerivate ilmutustega, mis jällegi olid maskeeritud neutraalseteks, "teaduslikeks" tõdedeks universaalse tungi kohta, oli välja kujunenud viis, milles praegu inimese seksuaalsuse üksikasjadest tavaliselt räägitakse. Freudi järgi on suguiha eesmärk suguelundite ühinemine suguühtes, mis viib seksuaalse pinge alanemisele ja seksuaalinstinkti ajutisele kustutamisele, rahuldusele, mis sarnaneb nälja kustutamisega. See väljendab teatud viha suguakti ja sellega seonduva vastu ega haara seksuaalse elamuse erijooni. Et "seksuoloogid" on selle omaks võtnud, on tekkinud "teadus", mis tahab seletada kirjeldamatut. Kinsey raport koos järgneva pseudoteadusliku kirjandusega jätkab Krafft-Ebingi moraliseerivat projekte vastastada meie moraalseid tundeid neid ähvardavate faktide "teadusliku" kirjeldusega. Samas žanris on Mastersi ja Johnsoni raport, mis korduvalt mainib "seksuaalse soorituse" "tõhusat talitlust", "adekvaatsust" ja "sagedust", "demüstifitseerides" sugutungi. See on tekitanud uued enneolematud ebausud ja uut laadi pseudoteadusliku müsteeriumi, mida käesolev raamat püüab hajutada.
Harva on küsitud, mida teist inimest ihalev inimene läbi elab. Iha ei ole samane ei instinkti ega armastusega. See on inimesele eriomane nähtus, mis nõuab sedasama sündsust, mis kunagi keelas selle arutamist. Raamatus kaitstakse seda sündmust, kuid seda ei saa teha, olemata sündsusetu.
Aafrika Jalgpallikonföderatsioon

Aafrika Jalgpallikonföderatsioon või CAF (Confédération africaine de football) on üks kuuest FIFA maailmajagude jalgpalliliitudes ja esindab Aafrika jalgpalli.
Tambovi konstant

Tambovi konstandiks nimetatakse naljatades arvu, mis liidetakse või lahutatakse saadud tulemusele või millega seda korrutatakse või jagatakse, et saada vajalik tulemus.
Autoajakirjanik Toomas Vabamäe on määratlenud Tambovi konstanti järgmiselt: "kõrgkoolide füüsika ja teiste kursuste praktikumides kasutatav universaalne suurus, mis tuleb mõõtetulemusega liita, lahutada, korrutada või jagada, et saada vajalik tulemus".
Fruit of Islam

Fruit of Islam (FOI) on afroameeriklastest ihukaitsjate rühm, kelle ülesandeks on kaitsta ja teenida organisatsiooni Nation of Islam ning selle vaimulikke ja üritusi.
Rühma liikmed kannavad mõnikord sinist mundrit.
Maki

Iisraeli Kommunistlik Partei (heebrea keeles: הַמִפְלָגָה הַקוֹמוּנִיסְטִית הַיִשְׂרְאֵלִית HaMiflega HaKomunistit HaYisra'elit, araabia keeles: الحزب الشيوعي الاسرائيلي‎ Al-Ḥizb ash-Shuyū'ī al-'Isrā'īlī), sageli tuntud oma heebrea akronüümi "Maki" (מק"י) järgi, on kommunistlik partei Iisraelis ja kuulub allianssi Hadash. Maki oli algul tuntud kui Rakah (רק"ח), sõnade Reshima Komunistit Hadasha (רשימה קומוניסטית חדשה, sõnasõnalt "Uus Kommunistlik Nimekiri") akronüüm, ning ei ole identne esialgse Maki'ga, millest ta 1960ndatel selle väidetava "kodanlik-natsionalistliku" suunitluse tõttu lahkus. 
Kommunistlik partei lõhenes 1960ndatel, kui partei liidri Moshne Snehi ümber koondunud juhtivpoliitikud asusid vastanduma NSV Liidu aina Iisraeli-vastasemale ja antisionistlikumale suunale; sellega ei olnud nõus vähemus, kes moodustas uue partei, Rakahi. Nõukogude ajakirjandus teatas, et Mikunise-Snehi "grupp" olevat liitunud kodanlik-natsionalistliku leeriga . Nõukogudemeelse Iisraeli-vastase leeri liider oli Meir Vilner, enamiku selle fraktsiooni liikmetest ja valijatest moodustasid araablased. 1989. aastal nimetas Raki end taas ümber Makiks.